واشینگتن پست قزئتی سعودیه عربیستانی‌نین ولیهد شاهزاده سی محمد بن سلمانین جمال خاشقچی‌نین اؤلدورولمه‌سیندکی رولونون آیدینلاشدیریلماسی اوچون امریکا رهبرلیگینه مراجعت ائتدی.
قزئتده "یازی ایشلری هئیتی‌نین" ایمضاسی ایله درج اولونان یازیدا سعودیه عربیستانی‌نین اولوسلار آراسی تضییق‌لردن سونرا جینایتین اولجه‌دن پلانلاشدیریلمیش اولماسی حقیقتینی سونوندا قبول ائتدیگی بیل‌دیریله‌رک: "یئنی حکایه حقیقته بیر آز یاخین‌لاشسا دا، بعضی اساس سوال‌لار هله ده جاوابینی گؤزلییر. ژورنالیستین اؤلدورولمه‌سی باره‌ده گؤستریشینی کیم وئریب؟ محمد بن سلمانین بون‌داکی رولو ندن عبارت ایدی؟" یازیلیر.
"سعودیه عربیستانی خاشقچی جینایتی‌نین پلانلاشدیریلمیش اولدوغونو قبول ائتدی. گؤزل. یاخشی، بو جینایت کیمین طرفیندن پلانلاشدیریلیب؟" باش‌لیق‌لی یازیدا سعودیه رژیمی‌نین 2 اوکتبردا باش وئرن جینایت‌دن سونرا اول خاشقچی‌نین کونسوللوقدا اؤلدورولدوگونو اینکار ائتدیگی، سونرا کونسوللوق‌داکی سورغوسو زامانی باش وئرن موناقیشه‌ده "سهون" اؤلدورولدوگونو ادعا ائتدیگی و ان سونوندا مؤجود دلیل‌لر ایشیغیندا جینایتین پلانلاشدیریلمیز اولدوغونو قبول ائتمک مجبوریتینده قالدیغی بیلدیریلیر.
یازیدا پرزیدنت رجب طیب اردوغانین ریاض رهبرلیگی‌نین جینایتی پلانلاشدیریلمیش اولدوغونو قبول ائتمه‌سی ایله باغلی طلبی‌نین تأثیرلی اولدوغو وورغولانیر و اردوغانین سوورشدورما دلیل‌لری‌نین ایجتیماعیته آچیقلاماسیندان قورخان سعودیه‌لی‌لرین حقیقتی قبول ائتمک مجبوریتینده قالدیغینا دقت چکیلیر.
"جینایت باره‌ده گؤستریشی کیمین وئردی؟" سوالیندا بوتون ایزلرین ولیهد شاهزاده بن سلمانا ایشاره ائتدیگینی بیلدیرن قزئت امریکا پرزیدنتی دونالد ترامپین ایسه یاخین متفیقی کیمی گؤردوگو پرنسی قوروما رفلکسی ایچینده اولدوغونا ایشاره ائتدی.
یازیدا ترامپین موصاحیبه‌لرینده محمد بن سلمان باره‌سینده: "اونا اینانماق ایستییرم. حقیقتن ده اینانماق ایستییرم" دئدیگی خاطیرلادیلیر.
قزئت ترامپین داورانیشینی بو سؤزلرله تنقید ائدیر: " حالبوکی، ترامپ حقیقتی ایستمه‌لی‌دیر. اگر سعودیه عربیستانی‌نین ولیهد شاهزاده سی محمد بن سلمان مولاییم بیر تنقیدچی‌دن چوخ اولمایان بیر ژورنالیسته بئله دؤزه بیلمه‌ییب اونون وحشیجه‌سینه قتله یئتیریلمه‌سی امرینی وئره، و یا بونو تصدیق ائده بیلیرسه، امریکا رهبرلیگی اونونلا علاقه‌سینی درحال گؤزدن کئچیرمه‌لی، یا دا داها بؤیوک فلاکت‌لره حاضر اولما‌لی‌دیر".
